google/wiki40b huggingface dataset:
Lojalitetsdans

En lojalitetsdans er, eller var, i visse kulturer, en dans utført for å uttrykke troskap, som regel til ledelsen.

Kulturrevolusjonens lojalitetsdans

Den mest utbredte lojalitetsdans noensinne var et kinesisk politisk virkemiddel under noen av kulturrevolusjonens første år særlig 1968-1970, og var del av den store personkult knyttet til Folkerepublikken Kinas leder, Formann Mao Zedong.
Denne lojalitetsdansen (Zhongzi Wu, 忠字舞) gikk som regel ikke ut på mer å strekke armene ut fra hjertet og ut mot et portrett av Mao, akkompagnert med sangen Høyt elskede Formann Mao og til rytmisk bevegelse med svinging med armene. Disse bevegelsene ble sagt å ha sin bakgrunn i en populær folkedans i Xinjiang.
Lojalitetsdansen var på sin høyde i disse årene sa den kinesiske maodyrkelse hadde løftet formannen opp til en nærmest gudelik størrelse. Det ikke å fremstå som tro mot Formannen, kunne også være meget risikabelt.
Lojalitetsdansen ble mer og mer vanlig, slik at man to ganger daglig på arbeidsplassene skulle fremføre den og deklamere sin kjærlighet til Formann Mao. Til og med flyvertinner fikk legge inn slike in-flight opptrinn foran maoportrettet som hang fremst i alle passasjerflykabiner.
Et uttrykk var nå blitt godt innarbeidet: «Om lojal eller illojal, se på ens handlinger» (Zhong bu zhong, kan xingdong). Det var tre prøvestener: For det første: Kan du lojalitetsdansen? For det andre: Har du Maos lille røde, og kan su sitere fra den? Og for det tredje: Har du på deg noe Mao-jakkemerke?
Kinesere fikk bøye seg tre ganger, morgen og ettermiddag, foran et maoportrett på arbeidsplassene. På jernbanestasjoner ble det vanlig å forlange at passasjerene utførte lojalitetsdansen før de fikk gå ombord og ta plass.
Lotofager

Lotofagerne eller lotusspiserne (gresk: λωτοφάγοι, lōtophagoi) var i henhold til Homer i eposet Odysseen en stamme av mennesker som levde på en øya i nærheten av Nord-Afrika, kanskje Djerba, som var dominert av en honningsøt urt (lotus). Lotusfruktene og blomstene var den fremste matkilden på øya og var narkotisk. Det fikk folket der til å sove i fredfylt apati.

Lotusplanten

Ettersom det greske ordet lôtos kan referere til flere ulike planter, er det en del tvetydighet til hvilken form for «lotus» som det viser til i Odysseen.
Frederik Boyesen

Frederik Boyesen (med varianter Bøyesen, Bøyesøn osv.) (født ca. 1595, død april 1679 i Aker i Norge) var en norsk embedsmann og kjøpmann i Christiania, som døde som generalskoginspektør sønnenfjells.
Han var sønn av kjøpmann i Christiania Boye Frederiksen (født ca. 1565, død 1640 i Christiania), som opprinnelig var fra Tetensbøll ved Garding i Hertugdømmene.
Pseudironidae

Utseende

Nymfene er temmelig flate, særlig hodet er flatt, med kraftige, krabbelignende bein spedt ut til siden.

Levevis

Arten lever i elver med sandbunn, gjerne på litt grov sand som danner sandbanker som hele tiden er i endring. Nymfen er et rovdyr som kan grave seg ned i sanden, men også en meget rask svømmer. Den er utbredt over store deler av Nord-Amerika på passende lokaliteter.
Thea Thorsen

Karriere

Thorsen startet å sykle som 11-åring og begynte å konkurrere for Ringerike SK ett år senere. I 2011 signerte hun en ettårskontrakt med det norske profflaget Team Hitec Products.
I gaterittet under NM i landeveissykling 2012 i Bergen tok Thorsen NM-bronsen 14 sekunder bak lagvenninnen Emilie Moberg. Året etter i Grimstad, tok hun gullmedaljen 1 minutt og 34 sekunder foran Moberg.
Under U23-EM i landeveissykling i 2013, endte Thorsen på en 6.-plass i temporittet. Samme år endte hun på 25.-plass under VM i landeveissykling 2013 for seniorer, 2.18,86 bak gullvinner Ellen van Dijk fra Nederland.
Thorsen gjentok NM-gullet i gateritt fra 2013 under NM i landeveissykling 2015 i Gjøvik, da hun spurtslo lagvenninnen Miriam Bjørnsrud på oppløpet.
Hun studerer til daglig idrettsbiologi ved Norges idrettshøgskole.
Thulekulturen

Thulekulturen er et arkeologisk begrep for det arktiske Thule-folket som man kaller forfedrene til alle moderne inuitter (eskimoer) i Canada og på Grønland.
Navnet Thule kommer fra stedet Thule i nordvestlige Grønland hvor man fant de første arkeologiske sporene fra dette folket. Forbindelsen mellom Thule-folket og inuittene er biologisk, kulturell og språklig.
Thule-folket kom over Beringstredet til Alaska en gang i tiden 500 e.Kr. og til Nunavut i Canada en gang i tiden 1000 e.Kr. En gruppe bevegde seg østover til Grønland i løpet av 1200-tallet. Thule-folket spredde seg over hele det arktiske Nord-Amerika, og inntil moderne tid har det vært en bemerkelsesverdig ensartethet i deres kultur som tradisjonelt har basert seg på fisk, pattedyr til vann og til land for mat, varme, lys, klær, redskap og ly.
Ikke-euklidsk geometri

I ikke-euklidsk geometri gjelder ikke Euklids femte aksiom, det såkalte parallellaksiomet (velger man å godta parallellaksiomet får man euklidsk geometri). Betegnelsen brukes generelt om geometri som bygger på andre aksiomer enn den euklidske. 
Mer spesielt brukes betegnelsen om de geometrier hvor parallellaksiomet i den euklidske geometri er erstattet med et annet aksiom (som ikke står i strid med de øvrige euklidske aksiomer). Av disse ikke-euklidske geometrier finnes det to hovedtyper. I hyperbolsk geometri kan det gjennom hvert punkt utenfor en rett linje trekkes uendelig mange linjer som ikke skjærer den gitte linjen.  Disse kan da i utgangspunktet alle sies å være parallelle linjer. Men nærmere betraktninger viser at det finnes to grenseparalleller som skiller de  linjene som ikke skjærer den gitte linjen, fra dem som skjærer den. Det viser seg da hensiktsmessig å kalle disse to grenseparallellene for de ekte parallellene. Man sier derfor at i det hyperbolske planet kan det trekkes to parallelle linjer gjennom et punkt utenfor en gitt linje. Denne ikke-euklidske geometrien ble funnet av Gauss, Bolyai og Lobatjevskij på midten av 1800-tallet. Summen av vinklene i en trekant er mindre en 180° i denne geometrien.
Den andre hovedtypen er elliptisk geometri hvor det ikke finnes parallelle linjer i det hele tatt. Alle linjer skjærer hverandre i et punkt. Dette er en mer kompakt utgave av vanlig sfærisk geometri som man har på en kuleflate. Linjer i denne geometrien er storsirkler som alle skjærer hverandre. Summen av vinklene i en sfærisk trekant er større en 180°.
Forskjellene mellom disse geometritypene kan også beskrives på en annen måte ved å betrakte de to linjene i et plan som begge står vinkelrett på en tredje linje. I euklidsk geometri er da de to linjene parallelle med en fast avstand seg imellom. Derimot i hyperbolsk geometri "bøyer de av" fra hverandre med økende avstand i takt med at avstanden fra skjæringspunktet med den felles vinkelrette linjen øker. Disse linjene vil ikke skjære hverandre, men er heller ikke grenseparalleller. I stedet sies de å være ultraparallelle eller hyperparallelle. I elliptisk geometri vil to slike linjer "bøyes" mot hverandre og til slutt skjære hverandre. Det skyldes igjen at det ikke eksisterer parallelle linjer i elliptisk geometri.
I den euklidske geometri (av og til kalt parabolsk geometri) finnes det alltid én, og bare én, parallell. De ikke-euklidske geometriene representerer en viktig milepæl i matematikkens historie, idet de illustrerer at det finnes logisk konsistente geometriske systemer som tilsynelatende står i strid med de geometriske forestillinger vi får gjennom sanseerfaringer.
Samuel Holdheim

Samuel Holdheim (født 1806, død 1860) var en tysk rabbiner og forfatter, og en av grunnleggerne av reformjødedom.
Union pour la Démocratie Française

Union pour la Démocratie Française (UDF) (norsk: Unionen for fransk demokrati) var et lite sentrumsparti i Frankrike. Partiet ble stiftet i 1978 som en valgallianse til støtte for presidenten Valéry Giscard d'Estaing for å skape en motvekt til gaullistene på høyresiden. Navnet på partiet ble tatt fra Giscard d'Estaings bok, Fransk demokrati.
På en ekstraordinær generalforsamling 30. november 2007 ble det besluttet at partiet skulle innlemmes i Mouvement démocrate (MoDem), partiet som ble stiftet av François Bayrou etter presidentvalget 2007.
Bjørg Tørresdal

Bakgrunn og yrkeskarrière

Hun har examen artium fra engelsklinjen ved St. Svithun gymnas fra 1977, almenlærerutdannelse med spesialpedagogikk fra Stavanger lærerhøgskole fra 1980 og grunnfag i engelsk fra Stavanger lærerhøgskole fra 1981. Tørresdal var lærer ved Kristianslyst skole i Stavanger 1981–1988, rådgiver ved samme skole 1988–1991, undervisningsinspektør ved Øygard ungdomsskole i Sandnes 1991–1994 og rektor ved samme skole 1994–2001. Etter åtte år som stortingspolitiker var hun arbeidende styreleder i Rock City Namsos 2009–2010, og pedagogisk leder for grunnskolen i Levanger kommune fra 2010 til 2012. Hun var rektor og enhetsleder ved Frol oppvekstsenter i Levanger i 2012,  og rektor for Frol og Nesset ungdomsskole fram til skolene ble lagt ned i 2015. Hun er fra 2015 rektor på nye Levanger ungdomsskole. Hun har flere styreverv, leder for Omsetningsrådet for Landbruksvarer i Norge og nesteleder i styret for Nord universitet.
Bjørg Tørresdal ble enke med to små barn 30 år gammel. Hun giftet seg høsten 2005 med sin stortingskollega Inge Ryan fra Sosialistisk Venstreparti. Høsten 2009 bosatte de seg i Levanger i Nord-Trøndelag, da Ryan tiltrådte som fylkesmann.

Politisk arbeid

Tørresdal var medlem av landsstyret i Kristelig Folkepartis Ungdom1982–1983 og var leder i Sandnes KrFK 1990–1992. Hun var innvalgt på Stortinget fra Rogaland 2001–2009 hvor hun var hun medlem av Stortingets finanskomité 2001–2005 og 1. nestleder i Stortingets kommunal- og forvaltningskomité 2005–2009.  
Som politiker har hun markert seg som forkjemper for en mer human asyl- og innvandringspolitikk, og som forslagsstiller for loven som forbyr kjøp av seksuelle tjenester.
Foynes

Foynes (Faing i irsk) er en mindre by og en viktig havn i Limerick i  Irland, beliggende ved utløpet av Shannon. I 2006 hadde byen  606 innbyggere. Foynes havn er den nest største i Irland og håndterer over 10 millioner tonn last via seks terminaler. 
Foynes er likevel mer kjent for sin sjøflyhavn som var i bruk på 1930-tallet. Den var siste anløpssted i Europa for fly i atlanterhavstrafikk for flybåter i årene før andre verdenskrig. Stedet ble valgt etter anbefaling fra Charles Lindbergh og anlagt i 1933 da en terminalbygning ble oppført. Den første transatlantiske prøveflyvning ble utført den 5. juli 1937 med et  Pan Am Sikorsky S-42 fra Newfoundland og Labrador og en BOAC Short Empire fra Foynes. Flyvningen over Atlanterhavet tok henholdsvis 12 og 15 timer.
Behovet for en sjøflyhavn forsvant i og med byggingen i 1942 av Shannon Airport på et flatt  myrområde nord for utløpet av Shannon og da atlanterhavstrafikken kunne betjenes av de nye fire-motors landbaserte fly, som DC-4. Foynes sjøflyhavn ble stengt i 1946.
Foynes er også blitt kjent som stedet hvor Irish coffee ble «oppfunnet» eller servert første gang. Det sies at passasjerene på flybåtene trengte noe å styrke seg på for å komme seg etter en 15 timers lang flytur i et kaldt og støyende fly og i terminalbygningen i Foynes fikk de servert en drikk som bestod av kaffe iblandet irsk whiskey.
Foynes Flying Boat Museum inneholder mange gjenstander fra den tiden, inklusive  et originalt radiorom og et rom for meteorologene med alt utstyr, samt en kopi i full størrelse av en Boeing 314 flybåt.
Pastisj

Pastisj er et begrep innen kunst om en stilistisk kopi eller etterligning av eldre kunstverk, framstilt i en tidligere epokes stilart, men gjort i en senere tid. Begrepets opprinnelse kommer fra fransk, pastiche, på 1700-tallet, via italienske pasticcio, «postei», som igjen er antatt avledet fra vulgærlatin, *pasticium, av pasta.
De romerske håndverkerne som laget kopier av gresk antikke forbilder, for eksempel, laget pastisjer, selv om senere tider også kan spore andre kulturers innflytelse i produktene deres.
Mange av de klassiske verk innen alle kunstgrener har fått sine pastisjer. For å lage en «god» pastisj, måtte den som laget den, sette seg grundig inn i den tids tenke- og følemåte som hørte til originalverket. Allusjon eller hentydning er ikke en pastisj. En litterær hentydning kan referere til et annet verk, men gjentar det ikke og innebærer at dets lesere deler og gjenkjenner at forfatterens kulturelle kunnskap.
50. sørlige breddegrad

Den 50. sørlige breiddegrad er en breddegradssirkel som ligger 50 grader sør for ekvator. Den krysser Atlanterhavet, Indiahavet, Stillehavet og Sør-Amerika.
Ved denne bredden er solen synlig i 16 timer og 22 minutter under Sommersolverv og åtte timer og fire minutter under Vintersolverv Den 21. desember står solen 63,83 grader opp på himmelen og 21. juni 16,17 grader.
Ruta 51-53

Ruta 51-53 er et costaricansk busselskap. Det driver rutene fra San José til Vargas Araya og Lotes Pinto i Montes de Oca like øst for byen. Endestasjonen i San José er ved den østlige enden av gågata Avenida Central.
Stiftemaskin

En stiftemaskin er et redskap for å stifte fast tynne materialer, oftest papirark, med en liten heftestift av metall.
Enkle stiftemaskiner beregnet for å hefte sammen papir, er vanlig utstyr på et kontor. Det finnes også kraftigere stiftemaskiner med større stifter for å feste papp, tynne treplater og andre materialer. Slike kalles gjerne stiftepistol. Vanlige stiftemaskiner bøyer stiften i en svak bue under papiret. Det finnes også stiftemaskiner som bretter stiften inn under papiret, såkalt «Flat Clinch», som påstås å spare 30% plass i tykkelse. Dette kan være praktisk i f.eks en regnskapsperm der det ligger 100 bilag med stiftene rett over hverandre.
Det finnes både manuelle og elektriske stiftemaskiner, også slike som reagerer automatisk når en legger noe under stifteklypa.
Dacunju

Utseende

En middelsstor (vingespenn ca. 50 millimeter), brun påfuglspinner med avrundede vinger. Forvingen er delt i en fremre, litt mørkere og en bakre, litt lysere del av en litt buet, mørk strek som går fra roten til vingespissen.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt i Mellom- og Sør-Amerika.
Raske Menn

Raske Menn er en norsk humortrio bestående av Calle Hellevang-Larsen, Anders Hoff og Øyvind Rafto.
Raske Menn debuterte på Ole Bull Teater i Bergen med The Fast Show i 2003. Showet ble i en periode på 5 år spilt omkring 500 ganger for 300 000 publikummere. Raske Menn ble i 2005 kåret til årets nykommer under Komiprisen 2005. I 2009 satte de opp forestillingen Show 2 & 3. Under Komiprisen 2010 ble Raske Menn belønnet med publikumsprisen årets morsomste.
Trioen har medvirket i en rekke TV-programmer, og i 2007 hadde den sin egen TV-serie Snabbgrabbar med Raske Menn på TVNorge. I 2012 opptrådte de med 20.00 med Raske Menn på TV 2. Raske Menn har gjennom snart 15 år spilt omkring 900 forestillinger med sine tre sceneshow.
Motorola 6809

Motorola 6809 er en 8-biter mikroprosessor med enkelte 16-biter egenskaper, som ble lansert av Motorola i 1978.
Mikroprosessoren ble konstruert av Terry Ritter og Joel Boney. Den utgjorde et stort fremskritt i forhold til forgjengeren Motorola 6800 og den beslektede MOS Technology 6502. Nye egenskaper var blant annet en egen multiplikasjonsinstruksjon og relativ adressering, som gjør det enkelt å skrive posisjonsuavhengig kode. Det er to 8-bits registre, A og B, som kan slås sammen til ett 16-bits register, D. 
Prosessoren ble blant annet brukt i hjemmedatamaskinene Dragon 32/64 og TRS-80 Color Computer.
Motorola opphørte å eksistere den 4. januar 2011.  I slutten av 2015 ble mikroprosessoren produsert av Rochester, en underavdeling av Freescale Semiconductor, under navnet Rochester 6809. Lanseringen er forventet å starte i juli 2016.
Heliadene

Heliadene (gresk: Ἡλιάδες, Heliádes, «soldøtrene») er i gresk mytologi Helios' døtre: Phaetusa, Lampetia, Aigle, døtre av Phaeton, som de uten Helios' spente foran himmelvognen, og som de så nedstyrtet med. Som straff, eller ut av medynk, ettersom de trøstesløst begråt brorens død, ble de forvandlet til popler (eller orretrær eller ambratrær). Fra deres tårer oppstod rav, som selv som trær fortsatte de å svette ut gyldne tårer.
Helios' og hans hustru Rhodes syv kloke sønner ble kalt heliadai.
Teorbe

Teorbe (italiensk tiorba, fransk théorbe, engelsk theorbo) er en type basslutt som kjennetegnes av en ekstra skruekasse på en forlenget hals. I Italia ble slike instrumenter også kalt chitarrone.
Teorbe brukes i utvidet betydning om en rekke ulike basslutter som har det til felles at de er utstyrt med en ekstra skruekasse for bass-strengene, men som ikke er teorber i snevrere forstand. Eksempler er liuto attiorbato, arciliuto (erkelutt), chitarrone, théorbe des pieces, barokklutt, angelica/angélique.

Navn

Etymologien til navnet teorbe er ikke avklart. Ifølge Athanasius Kircher var navnet opprinnelig spøkefullt ment, og kom fra en napolitansk betegnelse for det brettet som parfymører og apotekere støtte urter på.
Det eldre synonymet chitarrone var i bruk fram til rundt 1650. Chitarrone er augmentativ avledning av chitarra, en femkorig italiensk lutt. I likhet med gitar kommer navnene fra antikkens kithara.

Utvikling

Den nye musikken fra rundt 1600 (monodi, den florentinske musikkreform) krevde instrumenter med et dypt bassregister til akkompagnering. Dype tarmstrenger kan man enten gjøre lengre eller tykkere, men svært tykke tarmstrenger har dårlig klang så man forlenget instrumentets hals og satte på en ekstra kasse for strenger og stemmeskruer.
Et ytterligere kjennetegn ved de ulike teorbetypene er størrelsen og det lange gripebrettet som kan variere mellom 76 og 98 cm. Man klarte ikke lage så lange tarmstrenger som samtidig ga en høy tone, så man stemte det første og delvis også det andre strengekoret en oktav ned (chitarrone, théorbe des pieces), slik at det tredje koret er høyest stemt.

Komponister

De viktigste teorbistene i Italia var Johann Hieronymus Kapsberger og Alessandro Piccinini. Så langt kjenner man ikke solomusikk for teorbe fra England, men William Lawes og andre brukte det i kammermusikk. I Frankrike ble teorben brukt i både kammermusikk og i orkestermusikk til etter 1750 (Nicolas Hotman, Robert de Visée). Hofforkestrene i Wien, Bayreuth og Berlin hadde teorbister til langt etter 1750 (Ernst Gottlieb Baron, Francesco Bartolomeo Conti).
Solomusikk for teorbe ble notert både i lutt- og gitartabulatur.
Otophorus

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Gruppen er utbredt i Palearktis.
Fylkesvei 540 (Hedmark)

Fylkesvei 540 i Hedmark gikk mellom Moen og Høymodammen i Elverum. Veiens lengde var 8,6 km.
2019 ble veien erstattet av fylkesvei 2132 og fylkesvei 2142.
Krøniken

Handling

Serien handler om fire menneskers skjebner fra 1949 til 1973; Ida som forlater sitt hjem i Jylland og drar til København for å studere, Palle som blir politiker, og de to søsknene Erik og Søs, rike og med mange problemer. I disse fire ledende rollene finner vi Anne Louise Hassing, Anders W. Berthelsen, Ken Vedsegaard og Maibritt Saerens. Ellers har Waage Sandø, Stina Ekblad, Lars Mikkelsen, Pernille Højmark og Dick Kaysø sentrale roller.
Lille Farimagsgade i København ble brugt som kulisse til mange av scenene.
Lviv romersk-katolske erkebispedømme

Historie

Etter at Polen hadde ervervet fyrstedømmet Halytsj-Volynia, ble området katolisert og i 1375 delt inn i seks bispedømmer: Halytsj erkebispedømme (polsk Halicz) som metropolitanbispedømme med Kamjanets (Kamieniec), Kholm (Chełm), Lutsk (Luck), Peremysjl (Przemyśl) og Zjytomyr (Żytomierz) som suffraganer. Halytsj ble dermed etter Gniezno Polens andre erkebispedømme. Dets sete ble i 1412 flyttet fra Halytsj til Lviv (Lwów), og navnet har siden vært Lviv erkebispedømme.
Med Polens tre delinger (1772–1795) havnet Lviv (tysk Lemberg) samt Kholm og Peremysjl i Østerrike, mens Kamjanets, Lutsk og Zjytomyr falt til Russland. De tre sistnevnte bispedømmene ble først opphevet, men fem år senere gjenopprettet som suffraganer under Mogiljov erkebispedømme.
Innen Østerrike lå Lvivs kirkeprovins i kronlandet og kongedømmet Galicia og Lodomeria. Erkebiskopen av Lviv fikk bære tittelen primas av Galicia og Lodomeria og hadde stemmerett i den galiciske landdagen (stendenes parlament). Den romersk-katolske kirke stod omtrent like sterkt som den ukrainsk-katolske, som også hadde sitt metropolitansete i Lviv. Mens den førstnevnte hadde sterkest fotfeste i den polsktalende befolkningen, var den ukrainsktalende befolkningsgruppen overveiende ukrainsk-katolsk. I denne perioden ble også de nye suffraganbispedømmene Kielce og Tarnów opprettet, mens Kraków bispedømme ble overført til Lvivs kirkeprovins i 1807. Etter at Wienerkongressen hadde regulert statsgrensene på nytt, stod Lviv derimot fra 1818 bare igjen med to suffraganer, Peremysjl og Tarnów.
Etter første verdenskrig ble det foretatt flere justeringer. 1925 ble Lutsk, Kamjanets og Zjytomyr tilbakeført til Lvivs kirkeprovins, men bare det førstnevnte av disse bispesetene ble faktisk besatt. Tarnów kom derimot til Krakóws kirkeprovins.
Etter andre verdenskrig begynte en vanskelig tid med represalier mot religionsutøvelse fra sovjetiske myndigheter. Dessuten ble den polsktalende befolkningen deportert vestover. Dermed var det bare noen få prosent av befolkningen som bekjente seg til romersk-katolisismen. Samtlige katolske bispeseter var vakante i lang tid, for Lvivs vedkommende fra 1962 til 1991. På det territorielle plan ble Peremysjl, som nå lå i Polen, løst fra Lvivs kirkeprovins i 1945 ved å bli eksemptert. Menighetene til Lviv erkebispedømme som lå på den polske siden av etterkrigsgrensen, ble så sent som i 1991/92 skilt ut som Lubaczów bispedømme.
Biyang

Biyang (kinesisk: 泌阳县 ; pinyin: Bìyáng Xiàn) er et fylke i provinsen Henan i Folkerepublikken Kina. Det ligger under byprefekturet Zhumadian.
Befolkningen var i 1999 på 917 660.

Kulturminner

Det gamle jernsmelteriet Xiahewan (Xiahewan yetie yizhi, 下河湾冶铁遗址) fra De stridende rikers tid til Handynastiets tid ble i 2006 oppført på Folkerepublikken Kinas liste over kulturminner.
Pulitzerprisen for avislederskriving

Pulitzerprisen for avislederskriving har blitt utdelt siden 1917 for utmerket skriving av avisledere, målet på fortreffelighet er en klar stil, moralsk formål, sunt resonnement, og makt til å påvirke opinionen i hva forfatteren oppfatter som riktig retning.  Pulitzerkomiteen gir en offisiell begrunnelse for utdeling av prisen.
Grå rosevikler

Utseende

Grå rosevikler er svært lik Epiblema trimaculana og Epiblema rosaecolana. Omtrent halve framvingen, nærmest kroppen er mørk grå, som hodet og kroppen. Den ytre delen av framvingene er lysere, nesten hvit, med noen små mørke flekker.
Vingespennet er mellom 18-21 millimeter.

Levevis

Larvene lever som plantespiser i spinn. på knopper og sammenrullede blad på arter i roseslekta. 
Flygetiden er i skumringen og om kvelden, fra juni til august.  
Viklere er sommerfugler og tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie,  en hvileperiode, der viklerens indre og ytre organer endres.